APENDISE
Siasino ni Miguel nga Arkanghel?
MANMANO a nadakamat iti Biblia ti espiritu a parsua nga agnagan Miguel. Nupay kasta, tunggal madakamat, adda ar-aramidenna. Iti libro a Daniel, makirangranget ni Miguel kadagiti dakes nga anghel; iti surat ni Judas, makisupsupiat ken ni Satanas; ket iti Apocalipsis, makigubgubat iti Diablo ken kadagiti demoniona. Babaen ti panangidepensana iti turay ni Jehova ken pannakidangadangna kadagiti kabusor ti Dios, pampaneknekan ni Miguel ti kaipapanan ti naganna—“Siasino ti Umasping iti Dios?” Ngem siasino ni Miguel?
Adda dagiti tattao a no dadduma, saan laeng a maymaysa ti pagaammo a naganda. Kas pagarigan, maawagan met ni patriarka a Jacob iti Israel, ket ni apostol Pedro napanaganan met iti Simon. (Genesis 49:1, 2; Mateo 10:2) Umasping iti dayta, ipakita ti Biblia a ti Miguel ket sabali pay a nagan ni Jesu-Kristo, sakbay ken kalpasan ti panagbiagna ditoy daga. Usigentayo dagiti Nainkasuratan a pangibatayan iti dayta a konklusion.
Arkanghel. Iti Sao ti Dios, maawagan ni Miguel kas “arkanghel.” (Judas 9) “Pangulo nga anghel” ti kaipapanan daytoy a sao. Nausar laeng iti Biblia ti sao nga “arkanghel” iti anag a maymaysa ken pulos a di nausar ti sasao a “dagiti arkanghel,” a kas man la aduda. Ipasimudaag daytoy a maymaysa laeng ti kasta nga anghel. Maysa pay, nainaig ken ni Jesus ti saad nga arkanghel. Maipapan ken ni napagungar nga Apo Jesu-Kristo, kuna ti 1 Tesalonica 4:16: “Ti Apo a mismo bumabanto manipud langit buyogen ti agbilbilin nga awag, buyogen ti timek ti maysa nga arkanghel.” No kasta, nailadawan ti timek ni Jesus kas timek ti arkanghel. Ipasimudaag ngarud daytoy a teksto a ni met laeng Jesus ni Miguel nga arkanghel.
Pangulo ti Buyot. Kuna ti Biblia a ‘ni Miguel ken dagiti anghelna nakibakalda iti dragon ken kadagiti anghelna.’ (Apocalipsis 12:7) No kasta, ni Miguel ti Pangulo ti buyot dagiti matalek nga anghel. Iti Apocalipsis, nailadawan met ni Jesus kas Pangulo ti buyot dagiti matalek nga anghel. (Apocalipsis 19:14-16) Maysa pay, espesipiko a dinakamat ni apostol Pablo “ni Apo Jesus” ken “dagiti mannakabalin nga anghelna.” (2 Tesalonica 1:7) Agpada ngarud a dinakamat ti Biblia ni Miguel ken “dagiti anghelna” ken ni Jesus ken “dagiti anghelna.” (Mateo 13:41; 16:27; 24:31; 1 Pedro 3:22) Yantangay awan a pulos ti ibagbaga ti Biblia maipapan iti dua a buyot a buklen dagiti matalek nga anghel idiay langit—nga idauluan ni Miguel ti maysa ket idauluan met ni Jesus ti sabali—nalawag ngarud a ni Miguel ket awan sabali no di ni Jesu-Kristo iti nailangitan a saadna. *
^ par. 1 Para iti kanayonan nga impormasion a mangipakita a mayaplikar ti nagan a Miguel iti Anak ti Dios, kitaem ti Tomo 2, panid 393-4, ti Insight on the Scriptures, nga impablaak dagiti Saksi ni Jehova.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn